Lé Herman RN
Bunyi’ lam basa Aceh bak kajian nyoe nakeuh bunyi nyang na lam kajian basa meungeunai fonologi. Fonologi nyan nakeuh saboh disiplin ileumè basa nyang geukaji meungeunai bunyi basa.
Bunyi lam basa Aceh saban mantöng lagè bunyi lam basa-basa laén umumjih. Bunyi basa nyan jeut tabagi lam dua bagian, nyakni bunyi vokal ngon bunyi konsonan. Vokal geubagi lom jeut keu vokal tunggai ‘vokal tunggal’ ngon vokal rangkap (ganda). Meunan cit ngon konsonan, na nyang nanjih konsonan tunggai ‘konsonan tunggal’, na teuma konsonan rangkap (ganda).
Bunyi-bunyi basa nyoe jitubiet dari artikulator (alat ucap manusia). Alat-alat ucap nyan na nyang nanjih labium (bibi), apek (ujông lidah), laminum (ôn lidah), dentum (gigo), palatum (langèt-langèt kreuh)), dorsum (uram lidah), velum (langèt-langèt lunak), alveolum (uram gigo/pangkal gusi), uvula (anuek teukak/aneuk rukueng), akar lidah, ngon parinx/glothis (kakeun). Dari babandum nyoe, na lom saboh alat teuk nyang cukôp berpengaruh, nyakni pita suara.
Contoh bunyi nyang jitubiet dari labium ngon labium (dua bibi) nakeuh [b], [p], [m], [w]. Bunyi [t] lam basa Aceh na nyang geupeuhasé lé apek ngon alveolum. Contohjih, nyang töh. Meunyo apek ngon dentum geupeuhasé bunyi [θ]. Bunyi nyoe sama deungon bunyi [ث] lam basa Arab. Contohjih lam basa Arab, tsumma. Contoh lam basa Aceh: aθèe (asèe) ‘anjing’ lam dialèk Aceh Rayek. Meujanjan, bunyi [θ] nyoe lam dialèk Aceh Rayek bak ungkapan aθèe jeut keu retofleks: atèe. Bunyi nyoe geupeutubiet dari apek ngon palatum.
‘Oh lheuh nyan, bunyi nyang geupeutubiet lé labium ngon dentum (lé bibi yup ngon gigo ateuh) nakeuh [f] ngon [v]. Bunyi huruf-huruf nyoe, jeut takeun hana lam basa Aceh, keucuali kata serapan dari basa laén, miseujih fitnah (dari basa Arab).
Meunyo bunyi nyang geupeuhasé lé laminum ngon palatum nakeuh lagè [c] ngon [j]. Bunyi nyoe geukeun cit ngon sebutan bunyi palatal. Contohjih: caröng ‘pandai/pintar’, jeue ‘jala’. Bak bunyi palatal nyoe, mantong lé ureueng nyang keuliru, saweueb na cit [sy] nyang geupeuhasé lé palatal sehingga na nyang teumuléh geusyik, meusyén. Padahai, lam basa Aceh hanya bunyi [sy], kecuali bak haba husy… (sue parôh mie atawa manok). Peujeut meunan? Saweueb [sy] nakeuh konsonan bergetar. Lam basa Aceh, hana konsonan bergetar, keucuali serapan dari basa laén atawa peungarôh dialèk (bah konsonan bergetar nyoe, takaji pajan-pajan mantong).
Teuma meunyo bunyi dorsum ngon uvula, harahjih ‘hurufnya’ nakeuh [k] ngon [g]. Contohjih: kamoe ‘kami’, gop ‘orang’. Bunyi dorsum meureumpok ngon uvula na cit geupeuhasé [x]. Ma, lam basa Aceh hana haba nyang geupeuphôn ngon harah [x].
Na padum-padum boh teuk bunyi (harah) nyang geupeuhasé lé perpaduan alat-alat ucap manusia nyang hana lôntuan seubut di sinoe, saweub haba nyang geupeuphôn ngon harah nyan hana lam basa Aceh, tetapi mungkén na lam basa laén. Saleuem.
Filed under: Bahasa Daerah
lmo_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn bjn_Latn